ร้านดองกี้ ราชาแห่งร้านดิสเคาน์สโตร์
“ผมไม่ได้รู้สึกว่าตัวเองเป็นคนมีความสามารถ ผมคิดเพียงแค่ว่า ผมต้องการขายของให้ดีที่สุดเท่านั้นเอง”  คำกล่าวจากคุณทาคาโอะ ยาสุดะ ผู้ก่อตั้งร้านดิสเคาน์สโตร์ Don Quijote หรือร้านดองกี้ ซึ่งเป็นร้านขายสินค้าธรรมดาเหมือนกับร้านอื่นทั่วไป แต่ตอนนี้ร้านดองกี้กลับกลายเป็นบริษัทขนาดใหญ่ที่มีมูลค่ากว่า 3 แสนล้านบาท  เพราะอะไรร้านดองกี้ ถึงเติบโตได้มากขนาดนี้ และจุดเริ่มต้นของร้านนี้เกิดขึ้นได้อย่างไร  ลงทุนแมนจะเล่าให้ฟัง
4 ม.ค. 2562

ร้านดองกี้ ราชาแห่งร้านดิสเคาน์สโตร์ของญี่ปุ่น / โดย ลงทุนแมน
“ผมไม่ได้รู้สึกว่าตัวเองเป็นคนมีความสามารถ
ผมคิดเพียงแค่ว่า ผมต้องการขายของให้ดีที่สุดเท่านั้นเอง”
คำกล่าวจากคุณทาคาโอะ ยาสุดะ ผู้ก่อตั้งร้านดิสเคาน์สโตร์ Don Quijote หรือร้านดองกี้
ซึ่งเป็นร้านขายสินค้าธรรมดาเหมือนกับร้านอื่นทั่วไป แต่ตอนนี้ร้านดองกี้กลับกลายเป็นบริษัทขนาดใหญ่ที่มีมูลค่ากว่า 3 แสนล้านบาท
เพราะอะไรร้านดองกี้ ถึงเติบโตได้มากขนาดนี้
และจุดเริ่มต้นของร้านนี้เกิดขึ้นได้อย่างไร
ลงทุนแมนจะเล่าให้ฟัง
คุณทาคาโอะ ยาสุดะ เกิดในครอบครัวที่มีฐานะไม่ได้ร่ำรวย
คุณพ่อของเขาประกอบอาชีพเป็นอาจารย์ ส่วนคุณแม่เป็นแม่บ้าน
อย่างไรก็ตามเรื่องของฐานะการเงินก็ไม่ได้มีผลต่อการศึกษาของเขาเท่าไรนัก
เขาสามารถสอบเข้าคณะนิติศาสตร์ของมหาวิทยาลัยชื่อดังในโตเกียวได้สำเร็จ
แต่เมื่อเข้ามหาวิทยาลัยได้แล้ว เขากลับไม่ค่อยสนใจการเรียนเท่าไรนัก
เขากลับใช้เวลาอยู่กับการเล่นไพ่นกกระจอกเป็นส่วนใหญ่
และส่งผลให้หลังจบการศึกษา เขาเลือกที่จะทำงานพาร์ตไทม์ที่เกี่ยวข้องกับธุรกิจอสังหาริมทรัพย์แทนการทำงานในสายอาชีพกฎหมาย
เมื่ออายุได้ 29 ปี เขานำเงินเก็บที่สะสมจำนวนกว่าสองล้านบาทมาเปิดร้านขายของที่มีชื่อว่า Thieves Market ซึ่งต่อมาได้ถูกเปลี่ยนชื่อเป็น Don Quijote หรือร้านดองกี้ในภายหลัง
ที่น่าสนใจคือ ร้านดองกี้สาขาแรกมีเนื้อที่เพียงแค่ 70 ตารางเมตร และขายสินค้าทั่วไปตั้งแต่ในกลุ่มอิเล็กทรอนิกส์ไปจนถึงสินค้าจิปาถะเหมือนกับร้านค้าทั่วไป โดยคุณยาสุดะ จะทำการติดต่อซื้อสินค้าจากผู้ผลิตเพื่อให้ได้ราคาดีที่สุด
อย่างไรก็ตามในตอนแรก ร้านดองกี้ของเขาก็ยังไม่สามารถทำยอดขายได้น่าประทับใจเท่าไรนัก
จนบางครั้งเอง เขาก็รู้สึกท้อแท้ขึ้นมาเช่นกัน
แต่แล้วจุดเปลี่ยนไม่คาดฝันก็มาถึง
วันหนึ่งในขณะที่คุณยาสุดะ เติมสินค้าสำหรับวันถัดไปอยู่ภายในร้านกลางดึกคนเดียว
มีลูกค้าได้เปิดประตูเข้ามาถามเขาว่า ร้านยังเปิดอยู่หรือไม่?
ซึ่งเขาได้ตอบกลับไปว่า ร้านปิดให้บริการแล้ว
สำหรับคนทั่วไปแล้ว เรื่องนี้คงคิดว่าเป็นเหตุการณ์ที่สามารถพบเจอได้ในร้านค้าขายของทั่วไป
แต่เหตุการณ์นี้กลับเกิดขึ้นซ้ำอย่างต่อเนื่องหลายวัน จนทำให้คุณยาสุดะเกิดความคิดขึ้นมาว่า
ในเมื่อมีลูกค้าต้องการเข้ามาซื้อสินค้าในช่วงกลางคืน ทำไมเราต้องเสียโอกาสนั้นไป
ร้านดองกี้จึงเริ่มขยายเวลาเปิดทำการเลยไปจนถึงหลังเที่ยงคืน
ผลปรากฏว่า ยอดขายของร้าน ได้เพิ่มขึ้นอย่างมาก
และตามมาด้วยการขยายสาขาของร้านดองกี้ในเวลาต่อมา
พอเป็นแบบนี้แล้ว คุณยาสุดะ จึงเริ่มมีอำนาจในการต่อรองกับโรงงานในการสั่งสินค้ามากขึ้นและส่งผลให้ราคาของสินค้าที่อยู่ภายในร้านของดองกี้มีราคาถูกกว่าร้านทั่วไปได้
ที่น่าสนใจอีกอย่างหนึ่งก็คือ การบริหารสาขาของร้านดองกี้ที่มีจำนวนเพิ่มขึ้นอย่างรวดเร็ว
แรกเริ่ม คุณยาสุดะจะเข้าไปอบรมและสอนวิธีการขายสินค้าให้กับพนักงานด้วยตนเองด้วยประสบการณ์ที่เขาได้รับมาจากการขายในสาขาแรก
แต่หลังจากนั้นเขาจะปล่อยให้พนักงานประจำสาขาสามารถตัดสินใจในทุกเรื่อง ตั้งแต่การเลือกสินค้าเข้าร้าน การจัดซื้อ รวมไปถึงการตั้งราคาอีกด้วย
เพราะคุณยาสุดะมองว่า พนักงานประจำสาขาน่าจะรู้ดีที่สุดว่า ลูกค้าต้องการอะไร และสนใจที่จะซื้ออะไร
ทั้งหมดนี้จึงกลายมาเป็นจุดเด่นของร้านดองกี้ซึ่งก็คือ สามารถซื้อของได้ในตอนกลางคืนและสินค้ามีราคาถูกตรงใจลูกค้า นั่นเอง
ปัจจุบันบริษัท Don Quijote Holdings มีมูลค่าอยู่ที่ประมาณ 320,000 ล้านบาท
มีจำนวนร้านที่อยู่ในเครือของบริษัททั้งหมด 418 ร้าน
ปี 2016 รายได้ 223,039 ล้านบาท กำไร 7,323 ล้านบาท
ปี 2017 รายได้ 243,360 ล้านบาท กำไร 9,714 ล้านบาท
ปี 2018 รายได้ 276,455 ล้านบาท กำไร 10,690 ล้านบาท
เรื่องนี้อาจทำให้เราเห็นว่า
เราควรรู้จักสังเกต และปรับปรุงการขายของเราให้ตอบสนองต่อลูกค้า
เหมือนที่ร้านดองกี้ขยายเวลาเปิดในตอนกลางคืน
บางครั้งจุดเริ่มต้นของธุรกิจก็ไม่สวยงามเหมือนอย่างที่ทุกคนเห็นเสมอไป
แรกเริ่มคุณยาสุดะ ต้องจัดการร้านเกือบทั้งหมดอย่างยากลำบากด้วยตัวคนเดียว
แต่ใครจะไปคิดว่า ความลำบากนั้น ก็กลับกลายมาเป็นประสบการณ์ ที่ทำให้ร้านดองกี้ของเขาสามารถเติบโตกลายเป็นบริษัทมูลค่าแสนล้าน
จุดเริ่มชีวิตเราไม่จำเป็นต้องสวยหรู แต่ถ้าเรารู้จักหาช่องทาง สุดท้ายก็อาจจะสำเร็จได้เหมือนร้านดองกี้..
----------------------
ร้านดองกี้ เป็นราชาแห่งดิสเคาน์สโตร์ ส่วน ลูฟี่ ต้องการเป็นราชาแห่งโจรสลัด อ่านเรื่อง ONE PIECE การ์ตูนขายดีอันดับหนึ่ง ได้ที่ 
ติดตามเรื่องน่ารู้อื่นๆ ได้ที่เพจลงทุนแมน ในแอปพลิเคชัน blockdit โหลดฟรี 
----------------------
References
-
-
-